PMTO foreldranámskeið fyrir foreldra barna á aldrinum 4 - 12 ára eru haldin reglulega á vegum velferðar - og menntasviðs Kópavogsbæjar . Um er að ræða 8 vikna hópnámskeið þar sem PMTO meðferðaraðilar vinna með foreldrum einu sinni í viku og foreldrar vinna síðan heima á milli tíma . Námskeiðin hafa verið vel sótt og samkvæmt mati foreldra er mikil ánægja með þau og flestir telja sig færari við uppeldi barna sinna eftir námskeiðin en áður . PMTO hópmeðferð ( PTC ) er 14 vikna hópmeðferð fyrir foreldra barna 6 – 14 ára , með samskipta - og hegðunarvanda . Lögð er áhersla á vinnu með verkfærum PMTO og sveigjanleika til að mæta þörfum hverrar fjölskyldu . Reyndir meðferðaraðilar vinna með hópnum og foreldrar vinna heima á milli tíma . Unnið er með ákveðna grunnþætti til að stuðla að jákvæðari hegðun barnsins og draga úr hegðunarvanda . Einstaklingsmeðferð í PMTO er fyrir foreldra barna með flókinn samskipta - og hegðunarvanda . Lögð er áhersla á markvissa vinnu með foreldrum þar sem unnið er sérstaklega út frá þörfum hverrar fjölskyldu . Um er að ræða einstaklingsþjónustu sem felst m.a. í allt að 20 viðtölum hjá PMTO meðferðaraðila . Tímasetning viðtala fer eftir þörfum hverrar fjölskyldu . Unnið er með ákveðna grunnþætti til að stuðla að jákvæðri hegðun barnsins og draga úr samskipta - og hegðunarvanda . Til að komast í einstaklingsmeðferð í PMTO geta foreldrar óskað eftir því að ráðgjafar á velferðarsviði hafi milligöngu með umsókn . Skólum gefst tækifæri á að senda fagfólk á námskeið í PMTO-grunnmenntun . Megintilgangur námskeiðsins er að efla fagfólk innan skólans til að takast á við hegðunarvanda nemenda með markvissum og jákvæðum hætti . Fagfólki með PMTO - grunnmenntun er ætlað að styrkja annað starfsfólk og foreldra þegar takast þarf á við hegðunarvanda í skóla . Stefnt er á að halda 8 vikna PMTO foreldranámskeið á vorönn 2020 fyrir foreldra 4 - 12 ára barna . Tímasetning liggur enn ekki fyrir . Námskeiðið verður haldið í húsnæði velferðarsviðs Kópavogs , Fannborg 6 á 1. hæð . Kennt verður einu sinni í viku milli kl. 17:00 - 19:30 . Þátttökugjald er 12.000 fyrir fjölskyldu . Innifalin eru námskeiðsgögn og veitingar . Æskilegt er að báðir foreldrar mæti á námskeiðið og mikil áhersla er lögð á að foreldrar mæti í alla tímana . Alltaf er biðlisti á námskeiðin og eru foreldrar hvattir til að sækja um sem fyrst .